
Р Е Ш Е Н И Е
№ РС-10817-1-19-045
Днес, 17.07.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева
У  С  Т  А  Н  О  В  И:
Производството е образувано с рег. № ЦУ 01/10817-1/23.04.2019г., на основание чл.47, ал.2 от ЗПКОНПИ, въз основа на докладна записка от Б.Й. – ръководител на звено „Връзки с обществеността“ в Комисията за противодействие на корупцията и за отнемане на незаконно придобитото имущество /КПКОНПИ/, с приложени към нея медийни публикации.
Сигналът е против Веселин Божков Божков – бивш председател на Комисията за регулиране на съобщенията (КРС).
По същество в сигнала се излагат твърдения, че Веселин Божков Божков на 20.09.2018г. е придобил апартамент и гараж на непазарни цени от фирма „***“, при цена от 682 /шестотин осемдесет и две/ евро на квадратен метър. Веселин Божков Божков е бил Председател на Комисията за регулиране на съобщенията в периода от 2007 – 2017г.
От Главния инспекторат на Министерски съвет са изискани и представени доказателства за служебното качество на Веселин Божков Божков-Решение №776/29.11.2007г. на МС за определянето му за Председател на КРС и Заповед №КВ-123/03.12.2007г. на Министър-председателя за назначаването му като такъв, Решение №896/31.10.2012г. на МС за определянето му за Председател на КРС за втори мандат и Заповед №КВ-154/29.11.2012г. на Министър-председателя за назначаването му като такъв, Решение №799/20.12.2017г. на МС и Заповед № КВ-3 от 08.01.2018г. за освобождаването му като Председател на КРС, както и подадените от него декларации по чл.12 от ЗПУКИ (отм.).
Извършени са справки в Търговски регистър, в Имотен регистър, Регистър на трудовите договори на НОИ и Регистър НБД „Население“.
След като обсъди събраните в хода на административното производство доказателства, Комисията установи следното от фактическа страна:
Веселин Божков Божков с ЕГН *** е определен за Председател на Комисията за регулиране на съобщенията за втори мандат с Решение на Министерски съвет на Република България №896 от 31.10.2012г.
Със Заповед № КВ-154 от 29.11.2012г. на министър-председателя на Република България Веселин Божков Божков е назначен за председател на Комисията за регулиране на съобщенията, считано от 29.11.2012г., за срок от 5 /пет/ години.
С Решение №799 от 20.12.2017г. на Министерски съвет на Република България и Заповед № КВ-3 от 08.01.2018г. на министър-председателя на Република България Божков е освободен като председател на Комисията за регулиране на съобщенията.
От извършената справка в Регистър на трудовите договори на НОИ се установява, че от 23.01.2019г. Веселин Божков Божков е в трудово правоотношение с „***“ и прогнози с БУЛСТАТ ***, където заема длъжността „финансов анализатор“.
От извършената справка в Имотен регистър, Служба по вписванията – С. се установява, че на 20.09.2018г., с нотариален акт за покупко-продажба на недвижим имот №111, том 141 от 2018г., Веселин Божков Божков е закупил от „***“ АД, гр. С., ЕИК ***, следните недвижими имоти, находящи се в ***, а именно:
Апартамент №73, находящ се на 8-я етаж, с обща площ от 132 кв.м., заедно със съответните идеални части от общите части на сградата;
Гараж №22, находящ се на етаж 1С от жилищната сграда, със застроена площ от 18,25 кв.м., заедно със съответните идеални части от общите части на сградата;
Както и 1/252% идеална част от правото на собственост от поземлен имот с идентификатор 68134892.2294 по кадастралната карта и кадастралните регистри на гр. С., находящ се в ***, целият с площ от 2956 кв.м. 
Видно от справката в Имотен регистър материалният интерес по сделката е в размер на 199 494, 66 лева.
Въз основа на така изяснената фактическа обстановка, Комисията установи следното от правна страна:
Сигналът е образуван при условията на чл.47, ал.2 от ЗПКОНПИ.
За да е осъществен конфликт на интереси по смисъла на чл.2 от ЗПУКИ (отм.), респ. чл.52 от Закона за противодействие на корупцията и за отнемане на незаконно придобитото имущество /ЗПКОНПИ/, следва да са налице три кумулативно изискуеми предпоставки: лице, заемащо публична длъжност по смисъла на чл.3 от ЗПУКИ (отм.), респ. лице, заемащо висша публична длъжност по смисъла на чл.6, ал.1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2 от ЗПУКИ (отм.), респ. чл.53 и чл.54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като председател на Комисията за регулиране на съобщенията в периода от 29.11.2012г. до 15.01.2018г. /датата на освобождаването му, като председател на КРС/ Веселин Божков Божков е бил лице, заемащо публична длъжност, по смисъла на чл.3, т.17 от ЗПУКИ (отм.), която длъжност след влизане в сила на ЗПКОНПИ на 23.01.2018г. е висша публична длъжност, по смисъла на чл.6, ал.1, т.9 от ЗПКОНПИ, поради което компетентна да се произнесе относно наличието или липсата на конфликт на интереси по отношение на него е Комисията за противодействие на корупцията и за отнемане на незаконно придобитото имущество.
Съгласно чл.5, ал.1 от Устройствения правилни Комисията за регулиране на съобщенията и на нейната администрация, председателя на комисията: представлява комисията или упълномощава лица, които да я представляват; организира и ръководи дейността на комисията; одобрява и предлага проект за дневен ред, насрочва и ръководи заседанията на комисията; упражнява функциите на орган по назначаването по отношение на държавните служители и на работодател по отношение на служителите, работещи по трудово правоотношение, в администрацията на комисията; създава, преобразува и закрива отдели и сектори; утвърждава щатното разписание и длъжностните характеристики на главния секретар и на длъжностите, които са му непосредствено подчинени; организира и отговаря за изпълнението на бюджета на комисията; информира обществеността за дейността на комисията; сключва договори, необходими за дейността на комисията, или упълномощава лица, които да изпълняват тези функции; командирова членовете на комисията в страната и чужбина; командирова служители от администрацията в страната  в чужбина или упълномощава лица, които да изпълняват тези функции.
С оглед и на правомощията му като председател на Комисията за регулиране на съобщенията е видно, че Веселин Божков Божков не би могъл да упражни правомощия по служба по отношение на трети физически или юридически лица във връзка с осъществяване на сделки с недвижими имоти, в това число и за посочените недвижими имоти, находящи се в ***. Още повече, че към 20.09.2018г. - датата на закупуване на същите, Веселин Божков не е бил председател на Комисията за регулиране на съобщенията.
В сигнала липсват твърдения за упражнени от Веселин Божков Божков в качеството му на лице, заемащо публична длъжност, правомощия или задължения по служба по отношение на „***“ АД. Такива не се събраха и в хода на административното производство.
Твърденията в сигнала касаят правни действия – сключване на договор за покупко-продажба на недвижими имоти, извършени от Веселин Божков Божков в качеството му на физическо лице - участник в гражданскоправния оборот, а не в качеството му на лице, заемащо публична длъжност.
Предвид изложеното, се налага изводът, че е налице само един от елементите на състава на конфликт на интереси по чл.2 от ЗПУКИ (отм.), а именно: лице заемало публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл.2 от ЗПУКИ (отм.) и чл.52 от ЗПКОНПИ.
Предвид изложеното, на основание чл.27, ал.2, т.6 от АПК във вр. с чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:
НЕ УСТАНОВЯВА конфликт на интереси по отношение на Веселин Божков Божков с ЕГН *** - председател на Комисията за регулиране на съобщенията - лице, заемало публична длъжност по смисъла на чл.3, т.17 от ЗПУКИ (отм.) в периода от 29.11.2012г. до 08.01.2018г., във връзка със закупени на 20.09.2018г. недвижими имоти от „***“ АД, находящи в жилищна сграда в ***, поради липсата на упражнени правомощия по служба.
Препис от Решението да се изпрати на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
КОМИСИЯ:
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

